7.2.2023.
HR
Službeni list Europske unije
C 47/91 srijeda, 6. srpnja 2022.
R. budući da prema istraživanjima UN-a 47 % građana BiH u dobi od 18 do 29 godina razmišlja o odlasku u inozemstvo, bilo privremeno ili trajno, zato što su razočarani nedostatkom perspektive u svojoj zemlji; budući da prema izvješću Fonda Ujedinjenih naroda za stanovništvo svake godine BiH u prosjeku napusti između 50 000 i 55 000 ljudi, uglavnom kvalificiranih radnika i stručnjaka;
S. budući da su, službeno ili neslužbeno, veličanje osuđenih ratnih zločinaca te segregacija i diskriminacija na temelju etničke ili vjerske pripadnosti u suprotnosti sa samom biti europskog projekta; budući da je potrebno učinkovito zabraniti nijekanje holokausta, genocida, ratnih zločina i zločina protiv čovječnosti;
T. budući da se BiH trenutačno suočava s najvećom nestabilnošću od rata koji je trajao od 1992. do 1995.; budući da određeni politički vođe entiteta Republike Srpske u BiH koriste huškačku retoriku i provode destabilizirajuće aktivnosti u cilju pripreme povlačenja iz državnih institucija (uključujući vojnih snaga, poreznog sustava i pravosuđa) i uspostave neovisnih tijela, što predstavlja kršenje Daytonskog mirovnog sporazuma; budući da određeni strani politički akteri aktivno podupiru disruptivne i secesionističke aktivnosti čelništva bosanskih Srba predvođenog Miloradom Dodikom;
U. budući da je Vijeće 18. ožujka 2022. donijelo Odluku (ZVSP) 2022/450 (9) kojom se produljuje postojeći okvir sankcija za pojedince koji podrivaju suverenitet, teritorijalnu cjelovitost i ustavni poredak BiH ili Daytonski mirovni sporazum;
V. budući da Vijeće redovito izražava potporu suverenosti, jedinstvu i teritorijalnoj cjelovitosti BiH;
W. budući da se zlonamjernim stranim uplitanjem – izravnim i preko posrednika – te dezinformacijama nastoji stvoriti nesuglasje među različitim zajednicama i destabilizirati regiju, posebno u svjetlu ruske invazije na Ukrajinu;
Rad demokratskih institucija
1. naglašava da tempo pristupanja EU-u ovisi o provedbi reformi kojima je cilj zajamčiti pravilno funkcioniranje demokratskih institucija koje se temelji na vladavini prava, dobrom upravljanju i temeljnim pravima;
2. potiče BiH i sve političke aktere u toj zemlji da iskažu predanost i naprave znatne korake prema članstvu u EU-u ostvarivanjem napretka u području tih 14 ključnih prioriteta, a posebno obnavljanjem neovisnosti pravosuđa, jačanjem vladavine prava i povezanih vrijednosti i načela u svim državnim institucijama, intenziviranjem i pojačavanjem borbe protiv korupcije i organiziranog kriminala, poticanjem i osiguravanjem slobode medija i omogućivanjem okruženja za civilno društvo te zaštitom ranjivim skupina;
3. žali zbog toga što je ta zemlja više od 25 godina nakon završetka rata još uvijek suočena s podjelama koje promiču političke elite, pokušajima odcjepljenja i visokom razinom korupcije, što doprinosi velikom odljevu mozgova i demografskom padu zbog nedostatka perspektive;
4. pozdravlja sastanak Parlamentarnog odbora EU-a i BiH za stabilizaciju i pridruživanje održan 17. lipnja 2021. i donošenje njegova poslovnika te ističe važnost osiguravanja njegova funkcioniranja uključivim političkim dijalogom i redovitom suradnjom; žali, međutim, zbog nedostatka istinskog angažmana kolega iz BiH u pogledu proaktivne uspostave konstruktivne parlamentarne suradnje, što bi doprinijelo trećem od 14 ključnih prioriteta;
5. ponovno ističe svoju jasnu potporu građansko demokratskoj preobrazbi BiH kroz europsku integraciju na temelju suverenosti i teritorijalne cjelovitosti, koja se temelji na načelima jednakosti i nediskriminacije svih građana BiH, u skladu s Ustavom i odlukama Europskog suda za ljudska prava;
(9)
C SL L 91, 18.3.2022., str.
22.